想搵同名角色嘅話，請睇**科學怪人 (角色)**。
1831年版《科學怪人》書入面嘅一幅插圖
《**科學怪人**》（粵拼：fo1 hok6 gwaai3 jan4；英文：**Frankenstein**）係英倫作家瑪莉雪萊寫嘅一本科幻長篇小說，喺1818年出。瑪莉雪萊喺18歲嗰陣郁手寫依本小說，兩年之後出版。

《科學怪人》嘅主角係一位後生嘅科學家**維特·弗蘭肯斯坦**，情節講到弗蘭肯斯坦因為好奇而創造咗一隻恐怖嘅怪獸出嚟，隻怪獸有能力諗嘢，而且佢仇視弗蘭肯斯坦，打後仲直接間接噉殺咗弗蘭肯斯坦嘅幾個親人朋友。

《科學怪人》影響力幾大：依本小說被指係最重要嘅哥德式小說之一，而且仲開創咗好幾個諗頭，係後世嘅科幻同恐怖故仔成日用嘅（例子可以睇吓科學怪人情結）。到咗廿一世紀初，本小說仲有好多人攞嚟睇。

情節大要
----

《科學怪人》依本小說用咗書信體嘅寫法，即係話本小說特登寫到好似係一連串嘅信噉嘅樣。

本小說開頭講到身為船長嘅**羅拔·渦頓**同佢個妹**瑪格列**寫信畀對方。個故仔設咗喺 18 世紀（啲信啲日子嘅年份係 **17--**），講到渦頓船長帶領住佢啲船員去北極探險，諗住幫手推進科學知識。喺半途，佢哋見到一隻神秘嘅巨型人形怪獸拖住隻雪橇，但隻怪獸話咁快就唔見咗。幾個鐘頭後，班船員搵到個就嚟凍死嘅男人。佢哋將個男人帶上船，仲救返佢條命。過咗一陣，個男人神智恢復清醒，話佢個名叫**維特·弗蘭肯斯坦**。渦頓船長出於好奇問弗蘭肯斯坦做乜一支公走嚟北極。弗蘭肯斯坦見到渦頓船長對科學好有興趣，就警告渦頓船長，話佢自己一世人搞到咁悽涼，就係搞科學搞到噉嘅。

小說跟住落嚟嘅內容，用咗框架故仔噉嘅做法，寫到好似係「渦頓船長寫信，講返佢由弗蘭肯斯坦嗰度聽到嘅嘢」噉。

### 主角嘅背景

成個故仔起始喺弗蘭肯斯坦嘅童年。弗蘭肯斯坦喺意大利拿坡利出世，佢家境富裕，有兩個親生嘅細佬，一個養妹**伊利沙伯**同埋一個養姐**側士甸**。佢哋一家人生活融洽。由好細個開始，弗蘭肯斯坦就熱愛科學同各種嘅學問，有研究過煉金術（不過佢大個啲就知煉金術根本唔掂）等嘅好多諗頭。

正喺弗蘭肯斯坦要去德國讀大學嗰陣時，佢阿媽病死咗，搞到弗蘭肯斯坦好沮喪，仲因而更加沉醉於科學，想靠住科學嚟忘卻傷痛。弗蘭肯斯坦喺大學度成績優異，零舍擾長化學等嘅科學。冇幾耐，佢發明咗種技術，能夠將生命賦與畀冇生命嘅物質。出於好奇，弗蘭肯斯坦想試吓用依種技術創造一嚿人形嘅有生命物體，於是佢就搵咗啲嚟自人死屍嘅身體部份，再喺自己嘅實驗室度將依啲部份砌埋一齊，形成一個 8 呎（2.4 m）咁高嘅怪獸身體。乜都準備好嗮之後，佢就郁手「賦與生命」－啲砌埋一齊嘅身體部份真係開始郁，不過弗蘭肯斯坦嘅技術似乎出咗少少錯，隻怪獸生得好核突，佢啲皮膚甚至有少少遮唔到佢啲肌肉同血管。恐慌嘅弗蘭肯斯坦有咁快得咁快走咗。跟住嗰日，弗蘭肯斯坦同佢嘅童年好友**亨利**見面，佢帶亨利返到自己嘅實驗室，發覺隻怪獸已經唔見咗。

弗蘭肯斯坦受驚過度，嚇到病咗。跟住落嚟嗰 4 個月，弗蘭肯斯坦一路受住亨利嘅照顧。好返之後，弗蘭肯斯坦收到佢阿爸寫嘅信，得知佢其中一個細佬**威廉**畀人謀殺死咗。弗蘭肯斯坦即刻起程返屋企。佢喺兇案現場見到隻怪獸嘅身影，認定咗單嘢係隻怪獸嘅所為。冇幾耐之後，啲人喺弗蘭肯斯坦個養姐側士甸嘅衫袋當中搵到屬於威廉嘅物品，側士甸因而畀人指控佢係兇手，弗蘭肯斯坦心知單嘢係隻怪獸做嘅，但亦知道佢講咗出嚟都唔會有人信。最後側士甸因為謀殺罪成被判處絞刑，弗蘭肯斯坦、佢阿爸同伊利沙伯因為一嘢冇咗兩個屋企人而悲痛不已。

後嚟弗蘭肯斯坦去咗行山諗住散吓心，佢喺深山行行吓撞到隻怪獸。隻怪獸原來有智能識講嘢，仲同弗蘭肯斯坦講自己做咗啲乜。

### 隻怪獸嘅經歷

"*I am alone and miserable. Only someone as ugly as I am could love me.*"   

粵譯：「我覺得好孤單同痛苦。只有同我一樣咁醜樣嘅人先有可能會愛我。」
－弗蘭肯斯坦隻怪獸
根據隻怪獸講，佢離開咗實驗室之後，就一支公去咗野外生活；佢發覺人類又驚又憎佢，一見到佢就郁手攻擊，於是佢就搵咗地方匿埋唔敢見人；佢打後搵到間荒廢咗嘅屋，就喺嗰度定居；間廢屋隔離有戶窮困人家，係一個盲公同佢老婆仔女；隻怪獸見到佢哋咁窮咁慘就心生同情，於是就暗中幫佢哋做斬柴、剷雪同其他工作；怪獸一路喺嗰度住咗幾個月，經歷咗好多嘢－隻怪獸一路偷聽住隔離屋人講嘢一路學識講嘢，佢仲搵到其他人抌低嘅書，從而學識讀寫，而且佢睇到自己喺水入面嘅倒影，得知自己個樣好核突好得人驚；幾個月過咗之後，隨住佢一路幫手，佢對佢隔離嗰屋人愈嚟愈有好感，有一日佢上前同個盲公接觸，成功噉開展對話，但過咗冇幾耐，盲公啲老婆仔女嚟到，見到隻怪獸就好驚，盲公個仔仲郁手攻擊隻怪獸，搞到隻怪獸落荒而逃；第日，隻怪獸就發現嗰屋人搬走埋。經歷咗依單嘢之後，隻怪獸就放棄嗮所有嘅希望，唔再諗住自己有日可以受到人類接納。心懷怨念嘅怪獸打算搵返自己個創造者，而佢亦都承認威廉係佢殺嘅，將單嘢嫁禍畀側士甸嘅都係佢。

然後，隻怪獸向弗蘭肯斯坦提出咗個請求：佢覺得身為一隻生靈，佢有權利得到快樂；佢想弗蘭肯斯坦造一隻女怪獸嚟做佢嘅伴；佢應承應弗蘭肯斯坦，話如果自己搵到伴，就會同個伴一齊去南美洲嘅野外嗰度生活，永遠唔會再出現喺人類嘅面前；而如果弗蘭肯斯坦拒絕，佢就會郁手殺埋弗蘭肯斯坦淨低嘅朋友同屋企人，仲會一路殺，殺到完全摧毀嗮弗蘭肯斯坦嘅人生為止。弗蘭肯斯坦想保護佢嘅朋友同屋企人，所以就心不甘情不願噉應承咗。隻怪獸話會睇住弗蘭肯斯坦做嘢。

### 一連串嘅災禍

弗蘭肯斯坦喺亨利嘅陪同下去咗英格蘭，不過佢哋喺蘇格蘭巴富嗰度分途（因為弗蘭肯斯坦懷疑隻怪獸暗中跟蹤緊佢）。弗蘭肯斯坦一路郁手整隻女怪獸，一路覺得心寒－佢驚隻女怪獸會憎隻男怪獸，又或者可能隻女怪獸會變到仲衰過隻男怪獸，諗諗吓佢仲開始想像男女兩隻怪獸生後代，產生成大班怪獸危害人類。驚到咁上下，弗蘭肯斯坦頂唔順壓力，郁手將隻未完成嘅女怪獸撕成碎片。然後下一刻，隻男怪獸衝咗入屋（佢的確係跟蹤緊弗蘭肯斯坦），弗蘭肯斯坦唔肯繼續整，隻怪獸淨係可以離開，但佢臨走之前威脅話要令弗蘭肯斯坦受苦。然後弗蘭肯斯坦就決定出海抌嗮佢啲架生，抌完之後佢因為海面大風返唔到岸，最後畀風吹咗去愛爾蘭嘅海邊，弗蘭肯斯坦醒返見到亨利嘅死屍，仲畀人拉咗，啲人話亨利係畀人謀殺嘅，因為弗蘭肯斯坦個人喺條屍附近所以係疑兇。弗蘭肯斯坦畀人收監，喺監房入面精神崩潰咁滯。後嚟啲人查咗輪之後，覺得弗蘭肯斯坦係無辜嘅，就放咗佢。心身俱疲嘅弗蘭肯斯坦決定返屋企見佢阿爸同伊利沙伯。

喺日內瓦，弗蘭肯斯坦同伊利沙伯結婚。弗蘭肯斯坦決定咗要同隻怪獸決一死戰，暗中準備定手槍同匕首。新婚嗰晚，弗蘭肯斯坦叫伊利沙伯留喺房入面，佢自己去搵隻怪獸。當弗蘭肯斯坦去咗搜屋之際，隻怪獸搵到對新婚夫婦間房，仲狠下毒手勒死咗伊利沙伯。隻怪獸跟住就出現喺弗蘭肯斯坦面前，畀弗蘭肯斯坦睇到伊利沙伯條屍。悲憤嘅弗蘭肯斯坦想開槍打隻怪獸，但怪獸最後走甩咗。弗蘭肯斯坦阿爸已經有返咁上下年紀，伊利沙伯嘅死對佢造成重大打擊，於是佢就喺幾日之後傷心過度死埋。弗蘭肯斯坦乜都冇嗮，於是就周圍追住隻怪獸想報復，一路追勻嗮成個歐洲，去埋俄羅斯，最後追到去北冰洋，曾經一度追到喺隻怪獸嘅 1 英里範圍內，但因為攰得滯凍得滯而倒地－弗蘭肯斯坦就係喺依個時候畀渦頓船長嘅船員發現同救咗上船。

### 最終結局

"*Learn from me... how dangerous is the acquirement of knowledge, and how much happier that man is who believes his native town to be his world, than he who aspires to become greater than his nature will allow.*"   

粵譯：「由我度（當我係一個案例）學習... 得到知識嘅過程係幾咁危險，同埋一個人當咗佢鄉下係佢嘅世界會幾咁快樂，快樂過一個人期望想要變得偉大過佢天性所容許嘅。」
－維特·弗蘭肯斯坦
過咗幾日，渦頓船長架船受到重重浮冰圍困，有幾個船員死咗。同時弗蘭肯斯坦身體都好虛弱，但佢好想殺死隻怪獸，想堅持單獨噉繼續追。

一陣之後，弗蘭肯斯坦愈嚟愈虛弱，最後佢同渦頓船長講勸佢要**追求平靜和階當中嘅快樂同埋避免野心**－講完冇耐佢就斷咗氣。

心情沉重嘅渦頓船長打算帶佢啲船員向南前進，返去安全嘅地方。不過成件事仲未完：渦頓船長跟住就發現隻怪獸上咗佢隻船。隻怪獸企喺弗蘭肯斯坦條死屍前面憑弔咗陣。佢同渦頓船長講嘢，話弗蘭肯斯坦死咗唔會令佢心靈得到平靜，而佢殺咗咁多人只係令佢覺得更加悲哀。到咗最尾，隻怪獸下定決心要搵個冇人嘅地方自殺，然後渦頓船長就望住隻怪獸喺風雪之中消失。

影響
--

依幅相顯示 1930 年代有位演員喺一套戲入面飾演科學怪人。
内文：科學怪人 (角色)
睇埋：哥德式小說
隻怪獸喺廿一世紀初嘅粵文入面叫**科學怪人**，可以話係成本小說最出名嗰個角色，形象好深入民心。

首先，要講返清楚隻怪獸個名：原版小說查實從來都冇講明隻怪獸叫乜名，淨係用咗

**The Creature**－**嗰隻生靈**，
**The Monster**－**嗰隻怪獸**，
... 依類字眼嚟描述弗蘭肯斯坦整嗰隻怪獸。到咗廿一世紀初，使用英文嘅人好興用

**Frankenstein's Monster**（**弗蘭肯斯坦隻怪獸**噉解）
嚟指科學怪人，甚至有陣時會簡稱做 **Frankenstein**－依隻字本來係主角個姓，但隨住語言演變，啲人用咗隻字嚟指科學怪人。喺粵文當中，啲人一般會用**科學怪人**依幾隻漢字嚟指弗蘭肯斯坦隻怪獸。

《科學怪人》好大影響力，係最出名嘅哥德式小說之一。本小說有多次噉畀人改編做第啲媒體嘅作品，包括咗多套戲，而日本嘅恐怖漫畫家伊藤潤二亦有將《科學怪人》改編做漫畫；除此之外，英國嘅皇家芭蕾舞團仲有喺 2010 年代嘗試將個故仔改編做芭蕾舞劇。

响廿一世紀嘅恐怖故仔至奇幻故仔裏面，科學怪人可以算係成為咗一條橋段：有好多唔係基於《科學怪人》嘅虛構故仔作品，都有用到科學怪人嘅形象；喺依啲作品當中，科學怪人通常被描繪成係源於科學上嘅好奇，身體會由多條死屍嘅肉砌出嚟（所以成日當係死靈一種），生得好高大而且又異常咁強壯。

主題
--

内文：科學怪人情結
睇埋：AI 叛變
有唔少文壇人士認為，《科學怪人》反映咗所謂嘅科學怪人情結。

佢哋指出，科學怪人同廿一世紀初嘅 AI 有唔少共通點：原則上 AI 可以泛指任何「由人類創造嘅有智能物體」；廿一世紀初嘅主流 AI 係靠住電腦程式嚟實現嘅－研究 AI 嘅人會將電腦程式寫到能夠展現出好似有智能噉嘅行為；不過原則上，一嚿「人類攞血同肉做材料製造、有智能嘅物體」都可以算係廣義上嘅 AI；文壇人士留意到，人類硬係會對「人類創造嘅有智能物體」有一股恐懼，例如係《科學怪人》依本小說描繪嘅嘢，或者係廿至廿一世紀常見嘅科幻橋段講「有 AI 作反謀害人類」呀噉－例子可以睇吓

* 《未來戰士》
* 《廿二世紀殺人網絡》
* 《智能叛侶》

依種對人造智能體嘅恐懼感，就係所謂嘅科學怪人情結。

睇埋
--

* 死靈
* 魔像
* 荷鼆人仔
* 人工生命
* 科學幻想

註釋
--

1. ↑  亦即係話原版英文小說個標題，查實係主角個姓。
2. ↑  可以睇吓電視橋段網嘅 Frankenstein's Monster。

英詞
--

1. ↑  Mary Shelley
2. 1 2  Victor Frankenstein
3. ↑  Robert Walton
4. ↑  Margaret
5. ↑  Elizabeth
6. ↑  Justine
7. ↑  Henry
8. ↑  Willam
9. ↑  seek happiness in tranquility and avoid ambition

引咗
--

1. ↑  Hobbler, Dorthy and Thomas. *The Monsters: Mary Shelley and the Curse of Frankenstein*. Back Bay Books; 20 August 2007.
2. ↑  Aldiss, Brian W. "On the Origin of Species: Mary Shelley". *Speculations on Speculation: Theories of Science Fiction*. Eds. James Gunn and Matthew Candelaria. Lanham, Maryland: Scarecrow, 2005.
3. 1 2  Frankenstein Quotes. *Goodreads*.
4. ↑  Frankenstein (n.). *Merriam-Webster*.
5. ↑  Manga legend Junji Ito reflects on the power of Frankenstein. *Polygon*.
6. ↑  Royal Ballet: Frankenstein review – Steven McRae reanimates Shelley's tragic demon. *The Guardian*.
7. ↑  Hitchcock, Susan Tyler (2007). *Frankenstein: a cultural history*. New York City: W. W. Norton.
8. ↑  Olander, editors Patricia Warrick, Martin Harry Greenberg, Joseph (1978). *Science fiction : contemporary mythology : the SFWA-SFRA* (1st ed.). New York: Harper & Row. pp. 252.

拎
-


維基同享有多媒體嘅嘢：  
**Frankenstein (書)**

* Frankenstein (PDF)，英文版《科學怪人》嘅 PDF 快勞。
* Literature / Frankenstein （英文），電視橋段網依頁講原著《科學怪人》。